**Doložka prednosti**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:**

Ministerstvo spravodlivosti SR

1. **Názov zmluvy:**

Dohovor o potláčaní protiprávnych činov súvisiacich s medzinárodným civilným letectvom (ďalej len „dohovor“), prijatý 10. septembra 2010 počas diplomatickej konferencie o leteckej bezpečnosti v Pekingu.

1. **Účel a predmet zmluvy a jeho úprava v právnom poriadku Slovenskej republiky:**

Účelom dohovoru je reagovať na nové hrozby súvisiace s bezpečnosťou medzinárodného civilného letectva, ako napríklad použitie civilného lietadla ako zbrane, použitie civilného lietadla k rozptýleniu biologických, chemických a jadrových materiálov alebo použitie týchto materiálov pri útoku na civilné lietadlo, a zefektívniť postupy a spoluprácu zmluvných strán prostredníctvom moderného medzinárodnoprávneho nástroja. Vnútroštátne právne predpisy, najmä zákon č. 300/2005 Z. z. Trestný zákon v znení neskorších právnych predpisov, poskytujú priestor na postihovanie protiprávnych konaní ustanovených v dohovore (ide najmä o skutkové podstaty trestných činov ublíženia na zdraví (§§ 155 a 156), poškodzovania cudzej veci (§ 245), všeobecného ohrozenia (§ 284), poškodzovania a ohrozovania prevádzky všeobecne prospešného zariadenia (§ 286), ohrozenia bezpečnosti vzdušného dopravného prostriedku a lode (§§ 291 a 292), nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov (§ 298), nadržovania (§ 339), nebezpečného vyhrážania (§ 360), teroristického útoku (§ 419) a pod.).

1. **Priama úprava práv alebo povinností fyzických osôb alebo právnických osôb:**

Článok 9 ods. 3 dohovoru (konzulárny prístup)

Článok 11 dohovoru (spravodlivé zaobchádzanie, práva a záruky)

1. **Úprava predmetu medzinárodnej zmluvy v práve EÚ:**

Právo EÚ neupravuje predmet dohovoru.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

V súlade s čl. 7 ods. 4 Ústavy Slovenskej republiky je dohovor medzinárodnou zmluvou prezidentskej povahy, na vykonanie ktorej je potrebný zákon, a zároveň medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

V súlade s čl. 7 ods. 5 Ústavy Slovenskej republiky je dohovor medzinárodnou zmluvou, ktorá priamo upravuje práva alebo povinnosti fyzických osôb alebo právnických osôb a ktorá má prednosť pred zákonmi SR.

1. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):**

V súvislosti s prístupom SR k dohovoru nie je v súčasnosti potrebné prijať novú legislatívnu úpravu.